SKRIFTLIG FORESPØRGSEL E-3044/01

af Ioannis Marínos (PPE-DE) til Kommissionen

(5. november 2001)

Om: Samhørighedsfonden og Halkidas kommunale vandforsynings- og kloakeringsselskab

Halkidas kommunale vandforsynings- og kloakeringsselskab i Grækenland havde forelagt Samhørighedsfonden en anmodning om støttemidler fra fonden. Denne anmodning var, som det blev konstateret ved en kontrolundersøgelse foretaget af de ansvarlige myndigheder for regionen Sterea Ellada, i overensstemmelse med det relevante direktiv fra Kommissionen. Anmodningen blev ikke behandlet af det ansvarlige direktorat i det græske økonomiministerium, uden at der blev givet nogen begrundelse herfor. I den forrige planlægningsperiode for Samhørighedsfonden blev Halkidas kommunale vandforsynings- og kloakeringsselskab udsat for en lignende behandling, hvilket også fremgår af Samhørighedsfondens regnskab.

Det er rimeligt, at indbyggerne i denne store græske øs hovedby nu spørger sig selv om, hvorfor de behandles så negativt under tilsidesættelse af princippet om alle græske borgeres ligestilling. Derfor anmoder også jeg om at få oplyst, om denne anklage er berettiget, og om Kommissionen er parat til at undersøge sagen og skride ind over for de ansvarlige græske myndigheder for at sikre, at fællesskabsfondenes midler anvendes retmæssigt og på grundlag af gennemskuelige kriterier og ikke sådan, at man får indtryk af, at Den Europæiske Union ikke behandler alle græske borgere ens eller eventuelt tolerer en sådan praksis.

Samlet svarafgivet på Kommissionens vegne af Michel Barnierpå skriftlige forespørgsler E-2957/01 og E-3044/01

(28. november 2001)

I kapitel 4.9 Gennemførelse Samhørighedsfonden i EF-støtterammen for Grækenland for programmeringsperioden 2000-2006 beskrives de principper, ligger til grund for proceduren for forelæggelsen af projekter for Kommissionen vedrørende nævnte fond.

I det tilfælde, som de ærede medlemmer nævner, er det forvaltningsmyndigheden for det regionale operationelle program for det græske fastland, der efter at have evalueret det tekniske niveau for de projekter, som er forelagt af kommuner og andre lokale aktører, forelægger de udvalgte forslag for det græske økonomiministerium med henblik på en fortsættelse af proceduren. Økonomiministeriet samler alle forslagene fra de forskellige forvaltningsmyndigheder, evaluerer og klassificerer dem og sender dernæst de endeligt antagne forslag videre til Kommissionen til godkendelse. For projekterne i miljøsektoren som nævnt i forespørgselen skal forvaltningsmyndighederne og Økonomiministeriet ligeledes foretage evalueringen ud fra de principper, der findes i dokumentet Samhørighedsfondsstrategien Miljøsektoren, der er en del af teksten til det operative miljøprogram for perioden 2000-2006(1).

Under iagttagelse af subsidiaritetsprincippet og førnævnte aftaler henhører interventionernes iværksættelse og dermed projektudvælgelsen under medlemsstaterne, der fremsender deres endelige forslag til Kommissionen.

På nuværende tidspunkt har Kommissionen ikke modtaget noget forslag om medfinansiering under Samhørighedsfonden af vandforsynings- og kloakeringsarbejder i Halkida.

(1) Kommissionens beslutning nr. C(2001)1357 af 24.7.2001.